CELEX: C2007/211/43
Language: mt
Date: 2007-09-08 00:00:00
Title: Kawża C-308/07 P: Appell imressaq fil- 5 ta' Lulju 2007 minn Koldo Gorostiaga Atxalandabaso kontra d-digriet tal-Qorti tal-Prim'Istanza (It-Tieni Awla) mogħti fl- 24 ta' April 2007 fil-Kawża T-132/06, Gorostiaga Atxalandabaso vs Il-Parlament Ewropew

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/23
            
         Appell imressaq fil-5 ta' Lulju 2007 minn Koldo Gorostiaga Atxalandabaso kontra d-digriet tal-Qorti tal-Prim'Istanza (It-Tieni Awla) mogħti fl-24 ta' April 2007 fil-Kawża T-132/06, Gorostiaga Atxalandabaso vs Il-Parlament Ewropew
   (Kawża C-308/07 P)
   (2007/C 211/43)
   Lingwa tal-kawża: il-Franċiż
   Partijiet
   
      Rikorrent: Koldo Gorostiaga Atxalandabaso (rappreżentant: D Rouget, avukat)
   
      Parti oħra fil-kawża: Il-Parlament Ewropew
   Talbiet tar-rikorrent
   
               —
            
            
               tiddikjara dan l-appell fondat u, konsegwentment, tannulla d-digriet tal-Qorti tal-Prim'Istanza ta' l-24 April 2007;
            
         
               —
            
            
               tagħti deċiżjoni finali fuq il-kawża u tannulla d-deċiżjoni tas-Segretarju Ġenerali tal-Parlament Ewropew, tat-22 ta' Marzu 2006, li tordna l-ħlas lura, mir-rikorrent, ta' somma ta' EUR 118 360,18 u teffettwa tnaqqis fuq diversi allowances parlamentari dovuti lil dan mill-Parlament;
            
         
               —
            
            
               tiddeċiedi li l-parti konvenuta tbagħti l-ispejjeż tagħha kif ukoll dawk sostnuti mir-rikorrent.
            
         Motivi u argumenti prinċipali
   Ir-rikorrent jinvoka sitt motivi sabiex isostni l-appell tiegħu.
   Permezz ta' l-ewwel motiv tiegħu, dan jikkontesta l-użu ta' l-Artikolu 111 tar-Regoli tal-Proċedura tal-Qorti tal-Prim'Istanza, li jċaħħdu mid-dritt għal smigħ xieraq peress li huwa ma ġiex mismugħ qabel mill-Qorti tal-Prim'Istanza u lanqas ma seta' jwieġeb l-argumenti tal-Parlament.
   Permezz tat-tieni motiv tiegħu, ir-rikorrent isostni li l-prinċipju ta' imparzjalità ġie miksur peress li ż-żewġ rikorsi suċċessivi li huwa ressaq fiż-żewġ kawżi T-146/04 u T-132/06 — li taw lok, rispettivament, għas-sentenza tat-22 ta' Diċembru 2005 u għad-digriet ta' l-24 ta' April 2007 -ġew deċiżi fuq il-mertu mill-istess imħallfin. Madankollu, il-prinċipju imsemmi iktar 'il fuq jitlob li ma tistax titressaq quddiem l-istess imħallef, anki fl-istess livell ta' ġurisdizzjoni, kawża bbażata fuq fatti identiċi jew suffiċjentement konnessi ma' dawk ta' kawża li diġà ġiet deċiża preċedentement.
   Permezz tat-tielet motiv tiegħu, ir-rikorrent isostni li l-Qorti tal-Prim'Istanza evalwat b'mod żbaljat il-portata tas-sentenza tat-22 ta' Diċembru 2005. Ladarba kienet ġiet annullata, minħabba inkompetenza, id-deċiżjoni meħuda mis-Segretarju Ġenerali tal-Parlament fl-24 ta' Frar 2004, ir-rikorrent fil-fatt ma kellu l-ebda raġuni li jappella minn din is-sentenza quddiem il-Qorti tal-Ġustizzja, peress li l-konstatazzjoni ta' l-inkompetenza mill-imħallef twassal għall-ineżistenza tad-deċiżjoni affettwata minn dan id-difett.
   Permezz tar-raba' motiv tiegħu, ir-rikorrent jikkontesta r-rifjut sistematiku tal-Qorti tal-Prim'Istanza li tieħu in kunsiderazzjoni l-argumenti li huwa kien ressaq sabiex jikseb l-annulament tad-deċiżjoni tas-Segretarju Ġenerali tal-Parlament tat-22 ta' Marzu 2006. Din id-deċiżjoni fil-fatt tammonta għal deċiżjoni ġdida, distinta mid-deċiżjoni ta' l-24 ta' Frar 2004, u l-Qorti tal-Prim'Istanza b'hekk kellha l-obbligu li teżamina l-motivi kollha, ta' mertu u ta' proċedura, li huwa kien ressaq sabiex jikkontestaha.
   Permezz tal-ħames motiv tiegħu, ir-rikorrent jakkuża lill-Qorti tal-Prim'Istanza li rrifjutat li teżamina l-argument ibbażat fuq il-forza maġġuri, filwaqt li motiv bħal dan ma tqajjimx fir-rikors imressaq kontra d-deċiżjoni ta' l-24 ta' Frar 2004.
   Fl-aħħar nett, permezz tas-sitt motiv tiegħu, ir-rikorrent jakkuża lill-Qorti tal-Prim'Istanza li kisret il-prinċipju ta' l-amministrazzjoni tajba billi rrifjutat, b'mod partikolari, kull referenza għall-Kodiċi ta' prattika amministrattiva tajba adottata mill-Parlament fis-6 ta' Settembru 2001.